
Министърът на културата Вежди Рашидов пред в. „Труд”

Г-н Рашидов, колегите Ви от кабинета “Борисов” разказват какво са заварили, вие мълчите. Значи ли това, че сте доволен от наследството на Стефан Данаилов?

Бързото говорене носи опасности, които могат да придобият свойствата на бумеранга. Налага се да се направи прецизна проверка и одит на Сметната палата, който сега започва, така че е необходимо да изчакаме резултатите. Не би било достойно да хвърляме обвинения в публичното пространство, без да имаме ясни доказателства за това. А колкото се отнася до състоянието на Министерството на културата - положението не е по-различно от това на другите министерства. Почти 70 на сто от бюджета ни е усвоен, подписани са всички договори - основно за капиталови разходи.

Какво ще остане след призива за икономии?

Притеснителното е, че от остатъка до края на годината ще трябва да съкратим, както всички останали министерства, 15 на сто от бюджета. На нас ни се налага да съкратим 8 млн. лева. Благодарение на разбирането и доброто отношение на премиера Бойко Борисов и на финансовия министър Симеон Дянков успяхме от 8-те милиона в и без това малкия бюджет на Министерството на културата да намалим 2 млн. Ще направим опити за още разбиране, тъй като при нас няма “мъртви” звена и намаляването на средствата ще се отрази върху киното, училищата, театрите, читалищата... Ще преговаряме да ни бъдат опростени още малко пари.

Казахте, че много средства са похарчени за капиталови разходи. Текат ли в момента ремонти, заложени отпреди, и къде?

Да. Основно са по театрите.

Имаше намеци за нереални търгове за обществени поръчки...

Когато мине одитът, няма да бъде покрито нищо. Ако има нарушения, ще ги изнесем.

Докога ще буксува работата в министерството?

Работата на Министерството на културата не буксува, а буксува държавата поради това, че предишното правителство наистина безскрупулно и безразсъдно, в условията на световна криза, ни е поставило в допълнителна вътрешна криза. Направили са това безотговорно, без да си дават сметка, че от тези пари лишават не кой да е, а всички български граждани, чиито гласове им трябваха единствено за да са на власт.

Ще има ли щатни съкращения в министерството, както обявихте в началото?

Какво значи щатни съкращения? По-скоро ще има реформи в отделните звена и дирекции, които ще направят структурите в Министерството на културата по-компактни и работещи.

Повечето от дирекциите в досегашната структура бяха създадени на мястото на националните центрове по изкуствата, за да минат под шапката на министерството със своите бюджети, обратно на европейски принцип. Процесът обратим ли е?

До края на август има време, не виждам кое ни кара да бързаме толкова. Има ли значение какви наименования ще имат отделните звена - дирекции или национални центрове.

Въпросът не е в наименованията, а в същността - да бъдат по-независими...

Важно е да бъдат работещи и да носят положителни дивиденти, защото европейският принцип е принципът на успеха. Точно затова трябва да вземем правилното решение. Време е българската култура да излезе на пазара. Министерството трябва да подпомага, не да изхранва.

Защо пуснахте единия от заместниците Ви веднага да замине за Щатите?

Защото това пътуване беше планирано, преди той да стане зам.-министър, и трябваше да изпълни ангажимента си.

Досега художник не е поемал това министерство. Ще дърпате ли чергата към вашата гилдия?

Ами, ето - сега ще поеме. Доколкото разбирам, министерството се казва на културата, а не на пластичните изкуства, така че, ако човек е отговорен, необходимо е да се намери нормалният баланс.

Тогава ще бъда конкретна - мисли ли се нещо за попълването на “белите петна” в галериите?

Има и други “бели петна” - в момента с Георги Трифонов проверяваме фонда от картини на самото Министерство на културата. От него почти нищо не е останало. Бил съм в комисии в началото на 90-те, оглеждахме картините от резиденции на Живков, партийни домове, посолства... Много ценни неща ги няма. Всички галерии ще се огледат, ще имаме срещи и дискусии с директорите им, както и с представители на СБХ, за да намерим най-доброто решение и да превърнем музеите и галериите от “глухи” звена в работещи и атрактивни центрове на българската пластична култура. За мен е необяснимо как музеи като атинските, за които лично аз смятам, че по нищо не са по-добри от нашите, са печеливши за разлика от тези в София. Днес поддържаме прекрасен музей на чуждестранното изкуство, НХГ има великолепен фонд с шедьоври на българските класици, но още нямаме музей - като всяка нормална европейска държава - на модерното изкуство. Имаме дълг към младите, защото в ХХI век е тъжно да ги лишим от полагащото им се пространство за тяхното поколение, за тяхното време.

Нали има вече проект за такъв музей?

Има такъв проект - да се финансира с пари от Норвегия музей на съвременното изкуство в България. Той ще се намира на прекрасно място в София, в съществуваща сграда - паметник на културата - между НДК, хотел “Хилтън” и музея “Земята и хората”. Собственик на сградата е Министерството на културата, а ползвател - НХГ. Проектът е един от първите за опазването на културното наследство на България по финансов механизъм на Европейското икономическо пространство в Норвежката програма за сътрудничество и аз го считам за един от основните ми приоритети като министър.

Художническите лобита веднага влязоха в спор кой има право да реализира този музей...

Би било прекрасно, ако талантливите хора не влизат в спор помежду си. Ако има такъв спор, то нека бъде свързан с тяхното творчество, а не да се лансират мнения или да се шуми от някои, които никога не дават нещо материално. Защото такива обекти не се създават само с големи претенции, а с доста средства.

Над 2000 проекта на библиотеки от страната чакат от април за попълване на книжните фондове. Ще се провали ли тази инициатива, започната преди 2 г.?

Ако това бяха само библиотеките, би било много лесно да се поправи... Ще дам пример - от 1960 г. не са сменяни стативите на Художествената гимназия, както и голяма част от материалната база там. Има идентични проблеми на много места и те ще бъдат решавани поетапно. Но като говорим за библиотеките, ще кажа, че за мен е много странно защо досега не са били използвани възможностите по Програмата за развитие на селските райони, по която в Министерството на земеделието се намира крупна сума, част от която е предназначена за читалища и за неправителствени организации. Как така досега при ресорен заместник-министър на културата, отговарящ за читалищата, тези средства не са използвани? Явно е имало други сметки...

Какво подозирате?

Като свърши проверката, ще ви кажа.

Не отговорихте на въпроса ми за обновяването на книжните фондове на библиотеките.

След като подготвим новия бюджет, ще има яснота и по този въпрос. До такава степен сега е стеснен бюджетът ни, че се плашим от харчене на всеки лев.

По какъв начин можете да впрегнете и частната инициатива в полза на държавните културни дела?

Може би трябва да се подобрят законовите уредби за хора, които желаят да даряват и да подпомагат културата. Нека не забравяме, че дарителските фондове се попълват основно от благородни и заможни хора. Смятам,че във време на тежка икономическа криза този въпрос няма ясен отговор. Сигурно е обаче, че трябва да бъде създадена дирекция за работа с европейските фондове. Това е единственото министерство у нас, работило без такава дирекция, а оттам също могат да дойдат пари.

На последните “Аскеери” театрали казаха, че са посъветвани да не правят нови постановки, защото няма пари. Ще се промени ли нещо през новия сезон?

Ако имат притеснения да не се правят нови постановки, защото няма пари, то това не е излизало от моите уста и може би адресът на този въпрос е друг. Има обаче един парадокс. Софийската община направи с театрите това, което, мисля, би било полезно отдавна да направи и държавата. Една част от парите от билетите да се връщат в театрите. Вместо да получават 400-700 лв. заплата и да си доработват от халтури, талантливи хора, които пълнят залите, да печелят колкото са изкарали.

И тук имаше конкурси и назначения в 12 без пет. Какво ще се случи с тях?

Като приключат проверките, ще ви уведомим. Хора, които са били пуснати с парашути в последния час, ще си поемат пътя натам, откъдето са дошли. Ще останат тези, които са работещи.

Ще зарежете ли скулптурата?

По принцип обичам да работя нощем, тъй че време за скулптура ще се намери - до 1-2 ч. Четири-пет часа сън ми стигат.

